Yhdysvaltain presidentti Donald Trump on vastannut Twitter-tilillään Venäjän varoitukseen, että Venäjä ampuu alas mahdolliset Syyriaan laukaistavat ohjukset.

– Venäjä vakuuttaa ampuvansa alas kaikki Syyriaan laukaistut ohjukset. Valmistaudu Venäjä, koska ne ovat tulossa, hyvinä ja uusina ja "älykkäinä". Teidän ei pitäisi olla kumppaneita kaasulla tappavan eläimen kanssa, joka tappaa kansaansa ja nauttii siitä! Trump kirjoitti Twitter-tilillään.

Russia vows to shoot down any and all missiles fired at Syria. Get ready Russia, because they will be coming, nice and new and “smart!” You shouldn’t be partners with a Gas Killing Animal who kills his people and enjoys it! — Donald J. Trump (@realDonaldTrump) 11. huhtikuuta 2018

Aiemmin tänään Venäjän Libanonin-suurlähettiläs Aleksand Zasypkin varoitti, että mitkä tahansa Syyriaan laukaistavat Yhdysvaltain ohjukset ammutaan alas ja niiden laukaisupaikat otetaan tähtäimeen.

Venäjä on Syyrian presidentin Bashar al-Assadin keskeinen liittolainen.

Yhdysvallat ja sen liittolaiset suunnittelevat iskuja Syyriaan vastauksena epäillylle lauantaiselle kaasuhyökkäykselle Douman kaupunkiin.

Venäjän ulkoministeriö sanoi, että Yhdysvaltain pitäisi suunnata ohjuksensa terroristeja, ei Syyrian hallintoa vastaan.

– Älykkäiden ohjusten pitäisi lentää terroristien suuntaan, ei laillisen hallituksen, joka on jo useita vuosia taistellut kansainvälistä terrorismia vastaan alueellaan, ulkoministeriön edustaja Marija Zaharova kirjoitti Facebook-sivuillaan.

Trump jatkoi Twitterissä, että Yhdysvaltain suhteet Venäjään ovat nyt huonommat kuin koskaan, kylmä sota mukaan lukien.

–Ei ole mitään syytä tähän. Venäjä tarvitsee apuamme taloutensa kanssa, mikä olisi hyvin helppoa tehdä, ja meille on tarpeen, että kaikki kansat tekisivät työtä yhdessä. Lopettakaa asevarustelukilpa? Trump kirjoitti.

Our relationship with Russia is worse now than it has ever been, and that includes the Cold War. There is no reason for this. Russia needs us to help with their economy, something that would be very easy to do, and we need all nations to work together. Stop the arms race? — Donald J. Trump (@realDonaldTrump) 11. huhtikuuta 2018

Trump jatkoi, että pahaa verta on aiheuttanut Venäjä-tutkinta, joka hänen mukaansa on valheellinen ja korruptoitunut.

Erikoissyyttäjä Robert Muellerin johtamassa tutkinnassa selvitetään Venäjän sekaantumista vuoden 2016 presidentinvaaleihin ja Trumpin kampanjan mahdollisia kytköksiä Venäjään.

Korjattu kello 16.20 Trumpin Twitter-viestin käännöstä, sana nice käännetty nyt "hyviksi".

Aiheesta aiemmin:

WHO vaatii avustustyöntekijöille välitöntä pääsyä auttamaan epäillyn kaasuiskun uhreja Syyrian Doumassa 11.4.2018

Lentoyhtiöitä varoitettu ohjusiskuista Syyriaan: Finnair reitittänyt Tel Avivin -lennot uudestaan 11.4.2018

Venäjä vetoaa Yhdysvaltoihin: älkää iskekö Syyriaan 11.4.2018

Presidentti Trump muutti äkisti suunnitelmiaan – jää "hoitamaan Yhdysvaltain vastausta Syyrialle" 10.4.2018

Trump ja Macron keskustelivat jälleen puhelimessa - väitetyn kaasuiskun vastatoimia hiotaan 10.4.2018

"Uhrien suusta tuli vaahtoa" – Järjestöjen mukaan ainakin 70 kuollut kaasuiskussa Doumassa Itä-Ghoutassa 8.4.2018

Lähteet: AFP, AP, Reuters